CELEX: 32016D0598
Language: mt
Date: 2016-04-14 00:00:00
Title: Deċiżjoni ta' Implimentazzjoni tal-Kummissjoni (UE) 2016/598 tal-14 ta' April 2016 li tawtorizza l-estensjoni tal-użu tal-estratt tal-lipidi mill-Krill tal-Antartiku (Euphausia superba) bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill

19.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 103/34
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/598
   tal-14 ta' April 2016
   li tawtorizza l-estensjoni tal-użu tal-estratt tal-lipidi mill-Krill tal-Antartiku (Euphausia superba) bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill
   (It-test bl-Ingliż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (1), u b'mod partikolari l-Artikolu 7 tiegħu,
   Billi:
   
               (1)
            
            
               Id-Deċiżjoni tal-Kummissjoni 2009/752/KE (2) awtorizzat, f'konformità mar-Regolament (KE) Nru 258/97, it-tqegħid fis-suq tal-estratt tal-lipidi mill-Krill tal-Antartiku (Euphausia superba) bħala ingredjent tal-ikel ġdid biex jintuża f'ċertu ikel u oġġetti tal-ikel.
            
         
               (2)
            
            
               Fl-11 ta' Diċembru 2009, il-kumpanija Aker BioMarine Antarctic AS innotifikat lill-Kummissjoni dwar l-intenzjoni li tqiegħed fis-suq estratt tal-lipidi mill-Krill tal-Antartiku (Euphausia superba) abbażi ta' opinjoni mogħtija mill-entità kompetenti għall-valutazzjoni tal-ikel tal-Finlandja dwar l-ekwivalenza sostanzjali tal-estratt tal-lipidi tagħha mill-Krill tal-Antartiku (Euphausia superba) awtorizzat permezz tad-Deċiżjoni 2009/752/KE.
            
         
               (3)
            
            
               Fil-15 ta' Settembru 2014, il-kumpanija Aker BioMarine Antarctic AS talbet lill-awtoritajiet kompetenti tal-Irlanda għal estensjoni tal-użi tal-estratt tal-lipidi mill-Krill tal-Antartiku (Euphausia superba) bħala ingredjent tal-ikel ġdid.
            
         
               (4)
            
            
               Fit-23 ta' Diċembru 2014, l-entità kompetenti għall-valutazzjoni tal-ikel tal-Irlanda ħarġet l-ewwel rapport ta' valutazzjoni tagħha. F'dak ir-rapport, ikkonkludiet li l-estensjoni tal-użi tal-estratt tal-lipidi mill-Krill tal-Antartiku (Euphausia superba) tissodisfa l-kriterji tal-ikel il-ġdid stabbiliti fl-Artikolu 3(1) tar-Regolament (KE) Nru 258/97.
            
         
               (5)
            
            
               Fit-22 ta' Jannar 2015, il-Kummissjoni għaddiet l-ewwel rapport ta' valutazzjoni lill-Istati Membri l-oħra.
            
         
               (6)
            
            
               Matul il-perjodu ta' 60 jum stabbilit fl-ewwel subparagrafu tal-Artikolu 6(4) tar-Regolament (KE) Nru 258/97, tqajmu xi oġġezzjonijiet motivati. B'konsegwenza ta' dan, l-applikant biddel it-talba dwar il-kategoriji tal-ikel proposta. Din il-bidla u l-ispjegazzjonijiet addizzjonali min-naħa tal-applikant taffew it-tħassib għas-sodisfazzjon tal-Istati Membri u l-Kummissjoni.
            
         
               (7)
            
            
               Id-Direttiva 2002/46/KE tal-Parlament Ewropew u tal-Kunsill (3) tistabbilixxi rekwiżiti dwar is-supplimenti tal-ikel. L-użu tal-estratt tal-lipidi mill-Krill tal-Antartiku (Euphausia superba) għandu jkun awtorizzat mingħajr preġudizzju għar-rekwiżiti ta' dik il-leġiżlazzjoni.
            
         
               (8)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   L-estratt tal-lipidi mill-Krill tal-Antartiku (Euphausia superba) kif speċifikat fl-Anness I jista' jitqiegħed fis-suq tal-Unjoni bħala ingredjent tal-ikel ġdid għall-użi definiti u fil-livelli massimi stabbiliti fl-Anness II mingħajr preġudizzju għad-dispożizzjonijiet speċifiċi tad-Direttiva 2002/46/KE.
   Artikolu 2
   Id-denominazzjoni ta' estratt tal-lipidi mill-Krill tal-Antartiku (Euphausia superba) awtorizzata permezz ta' din id-Deċiżjoni dwar it-tikkettar tal-oġġetti tal-ikel li fihom dan l-ingredjent għandha tkun “estratt tal-lipidi mill-krustaċju Krill tal-Antartiku (Euphausia superba)”.
   Artikolu 3
   Din id-Deċiżjoni hija indirizzata lil Aker BioMarine Antarctic AS, PO Box 496 NO-1327, Lysaker, in-Norveġja.
   
      Magħmul fi Brussell, l-14 ta' April 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  Id-Deċiżjoni tal-Kummissjoni 2009/752/KE tat-12 ta' Ottubru 2009 dwar l-awtorizzazzjoni għat-tqegħid fis-suq ta' estratt lipidu mill-Krill tal-Antartiku Euphausia superba bħala ingredjent alimentari ġdid skont ir-Regolament (KE) Nru 258/97 tal-Parlament Ewropew u tal-Kunsill (ĠU L 268, 13.10.2009, p. 33).
   
      (3)  Id-Direttiva 2002/46/KE tal-Parlament Ewropew u tal-Kunsill tal-10 ta' Ġunju 2002 dwar l-approssimazzjoni tal-liġijiet tal-Istati Membri dwar is-supplimenti tal-ikel (ĠU L 183, 12.7.2002, p. 51).
   
      ANNESS I
      
         Speċifikazzjoni ta' estratt tal-lipidi mill-Krill tal-Antartiku (Euphausia superba)
      
      Deskrizzjoni: Sabiex jiġi prodott l-estratt tal-lipidi mill-Krill tal-Antartiku (Euphausia superba), il-krill tal-Antartiku mitħun jiġi soġġett għall-estrazzjoni bl-etanol. Il-proteini u l-krill jitneħħew mill-estratt tal-lipidi permezz tal-filtrazzjoni. L-etanol u l-ilma li jibqa' jitneħħew permezz tal-evaporazzjoni.
      
                  Test
               
               
                  Speċifikazzjoni
               
            
                  Valur tas-saponifikazzjoni
               
               
                  Mhux aktar minn 185 mg KOH/g
               
            
                  Valur tal-perossidu (PV)
               
               
                  Mhux aktar minn 2 meq O2/kg żejt
               
            
                  Umdità u volatili
               
               
                  Mhux aktar minn 0,6 (1)
                  
               
            
                  Fosfolipidi
               
               
                  Mhux anqas minn 35 % w/w
               
            
                  Aċidi xaħmin trans
               
               
                  Mhux aktar minn 1 % w/w
               
            
                  EPA (aċidu ejkosapentenojku)
               
               
                  Mhux anqas minn 15 % tal-aċidi xaħmin totali
               
            
                  DHA (aċidu dokosaeżaenojku)
               
               
                  Mhux anqas minn 7 % tal-aċidi xaħmin totali
               
            
         (1)  Espress bħala attività tal-ilma f'25 °C.
   
   
      ANNESS II
      
         Użi awtorizzati tal-estratt tal-lipidi mill-Krill tal-Antartiku (Euphausia superba)
      
      
                  Kategorija tal-ikel
               
               
                  Kontenut massimu ta' DHA u EPA kombinati
               
            
                  Supplimenti tal-ikel kif definiti fid-Direttiva 2002/46/KE.
               
               
                  3 g kuljum għall-popolazzjoni ġenerali
                  450 mg kuljum għan-nisa tqal u li jreddgħu
               
            
                  Nota: Il-prodotti kollha tal-ikel li fihom iż-żejt rikk fid-DHA u l-EPA mill-Krill tal-Antartiku għandhom juru l-istabbiltà ossidattiva permezz ta' metodoloġija tal-ittestjar nazzjonali/internazzjonali xierqa u rikonoxxuta (eż. AOAC).